Á sjávarútvegur að vera samkeppnisrekstur eða atvinnuskapandi út frá byggðasjónarmiðum ? „ Aðkallandi mál sem við verðum að taka fyrir er hvort við eigum að reka sjávarútveginn eins og hvern annan rekstur í samkeppni eða hvort hann á að vera atvinnuskapandi út frá byggðasjónarmiði . Þarna er stórmunur á í mínum huga , “ segir Hjálmar Kristjánsson framkvæmdastjóri KG fiskverkunar á Rifi í ítarlegu viðtali í páskablaði Fiskifrétta . „ Í dag erum við að keyra ýmsa þætti í sjávarútvegi sem eru óarðbærir . Dæmi um það er línuívilnun vegna handbeitningar í landi . Þetta eru gersamlega úrelt vinnubrögð og algerlega út í hött . Ég reiknaði út fyrir nokkrum árum að með hagræðingunni , tækninýjungunum og niðurskurði á veiðiheimildum sem hafa fylgt í kjölfar kvótasetningarinnar hafi tvö af hverjum fimm störfum í sjávarútvegi horfið . Í dag tel ég nær að það séu þrjú af hverjum fimm störfum . Þetta þýðir í raun að þrjú af hverjum fimm byggðalögum sem lifað hafa á fiskvinnslu eiga ekki séns og því ekki grundvöllur til að halda úti byggðastefnu með hjálp sjávarútvegs , “ segir Hjálmar og bætir við : „ Margir tala um að samþjöppun og hagræðing sé hinu illa en vilja um leið leggja á aukin gjöld og fá meiri tekjur frá sjávarútveginum . “ Sjá ítarlegt viðtal við Hjálmar í páskablaði Fiskifrétta um starfsemi KG fiskverkunar á Rifi og álitamálin í sjávarútveginum .